Un raport recent al Eurostat, publicat pe site-ul Comisiei Europene, arată cum spațiul comunitar a reușit, în 2023, să înlocuiască țițeiul rusesc, supus sancțiunilor internaționale, în urma declanșării conflictului din Ucraina. Statele Unite, Norvegia, dar și Kazahstanul și-au crescut cotele din totalul de țiței furnizat statelor membre UE.
Statele Unite, unul dintre cei mai mari jucători la nivel global, și-a crescut cota de la 10,9% în trimestrul 4 din 2022, la 16,3% în trimestrul 4 al lui 2023. Norvegia a înregistrat o creștere de la 10,9% la 13%, iar podiumul este completat de Kazahstan, cu creștere de la 7,4% la 9,1%. Cotele sunt volumetrice și se raportează la cantitățile totale livrate către statele UE.
Astfel, prin diversificarea surselor, Uniunea Europeană a reușit să renunțe, fără un impact în piață, la țițeiul rusesc, aflat la mare căutare înainte de destabilizarea geopolică din regiune.
Printre celelate surse importante folosite la nivelul UE sunt Libia, Irak, Nigeria, Arabia Saudită, Brazilia, Regatul Unit sau Azerbaijan.
Kazahstanul, important la nivelul României
Urcarea Kazahstanului în Top 3 este importantă și dacă privim din perspectiva țării noastre, pentru că România este una dintre destinațiile tradiționale ale țițeiului din statul amplasat în Asia Centrală. Motivele sunt simple: atât Petromidia, operată de Rompetrol Rafinare, companie deținută majoritar de KazMunayGas, cât și Petrobrazi (operată de OMV Petrom) consumă ponderi semnificative de țiței kazah, după cum se arată în comunicările publice ale celor două companii.
Rafinăria Petromidia Năvodari procesează, cu precădere, țiței kazah (KEBCO și CPC), adus din câmpurile petrolifere kazahe. Cu sprijinul transporturilor venite din Kazahstan, rafinăria obține carburanți și produse auxiliare, plus semifabricatele care ajung la rafinăria Vega, unde sunt procesate și obținute produse precum bitumul sau hexanul, principalele "cărți de vizită" ale rafinăriei din nordul Ploieștiului.
Țițeiul kazah a cunoscut o creștere importantă în livrările către Europa, în ultimii ani, fapt certificat și de ministrul Energiei de la Astana, citat de Adevărul: "Rezultatele din 2023 au arătat că exportul de țiței kazah către țările Uniunii Europene a fost de 46,6 milioane de tone, în timp ce exportul total de țiței kazah se ridica la 70,5 milioane de tone sau 66% din totalul exportului de țiței din Kazahstan.
Kazahstanul continuă să se mențină în topul marilor exportatori de petrol către țările Uniunii Europene. Datele arată că țara noastră a exportat în 2021, în Europa, 49 de milioane de tone de țiței, iar în 2022 – 45 de milioane de tone, în 2023 – 52 de milioane de tone", declara Almassadam Satkaliyev, în februarie.